КъыхэжаныкIахэм гулъытэ хуащI
ЩIалэгъуалэм я IуэхухэмкIэ Федеральнэ агенствэм (Росмолодёжь) къыдиIыгъыу КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым проект 30-м щIигъу иригъэкIуэкIащ гъэ еджэгъуэщIэр къызэрихьэрэ. Лэжьыгъэр нэхъыбэу зи пщэ дэлъар еджапIэ нэхъыщхьэм и студент зэгухьэныгъэмрэ экономикэмрэ _управленэмкIэ факультетымрэщ. Проектхэр къызэгъэпэщыным, егъэкIуэкIыным зи гуащIэ хэзылъхьахэмрэ зэпеуэхэм къыхэжаныкIахэмрэ иджыблагъэ КъБКъМУ-м щагъэлъэпIащ.
ЗэIущIэр къызэIузыха, КъБКъМУ-м и проректор Езауэ Анзор фIыщIэ яхуищIащ лэжьыгъэхэр зи IэмыщIэ илъа, управленэмкIэ кафедрэм и доцент Къунаш Зарэрэ студент зэгухьэныгъэм и унафэщI Гугъуэтыж Ахьмэдрэ, проектхэр ефIэкIуэн папщIэ жыджэру Iуэхум хэта студентхэм. ДяпэкIи еджапIэ нэхъыщхьэм и цIэр фIыкIэ ягъэIуу лэжьыгъэфI куэд ирагъэкIуэкIыу, ехъулIэныгъэхэр зыIэрагъэхьэну ехъуэхъуащ.
Къызэхуэсахэм псалъэ дахэхэмкIэ зыхуагъэзащ экономикэмрэ управленэмкIэ факультетым и декан КIуэкIуэ Николайрэ управленэмкIэ кафедрэм и доцент Къунаш Зарэрэ. Пэшым щIэсхэр Зарэ кIэщIу щигъэгъуэзащ Iуэхур къызэрырахьэжьа щIыкIэм, зэIущIэхэр зэрекIуэкIам, лэжьыгъэхэр зэрырахьэкIам.
«Экологием ехьэлIа гугъуехь инхэмрэ абыхэм я хэкIыпIэхэмрэ» унэтIыныгъэмкIэ щIалэгъуалэ проект гъэхьэзырынымкIэ республикэпсо зэпеуэм кърикIуахэри на-Iуэ ящIащ. Зэхьэзэхуэм япэ увыпIэр къыщихьащ менеджментымкIэ къудамэм и 2-нэ курсым щеджэ Аслъэныкъуэ Радимэ, етIуанэр зыIэригъэхьащ экономикэмкIэ факульетым и 2-нэ курсым щIэс ГъукIэ Миленэ, ещанэ хъуащ фIагъым кIэлъыплъ управленэмкIэ къудамэм и 4-нэ курсым щеджэ Дэрогуэ Лянэ.
Проектхэр къызэгъэпэщыным, егъэкIуэкIыным жыджэру хэлэжьыхьа аспирант ШэнтIыкъу Эльдар, студентхэу Мэршэнкъул Лианэ, Уэрыш Назирэ, Маммеевэ Аидэ сымэ фIыщIэ тхылъхэмкIэ ягъэлъэпIащ.
ХЬЭРЭДУРЭ Аллэ.
